Leidsin täna tualetist mõned kaasaegsed sõnad. Kristlike mõjutustega romantiliselt öeldes, noh, nii romantiliselt kui sündmuse asukoht seda võimaldab, 1 omadussõna ja 3 nimisõna nägid peldikus ilmavalgust. Leidsin nad oma peast täiesti juhuslikult, tegelikult läksin ma ju väiksesse potiga sisustatud kabinetti muude kavatsustega. Sõnade leiutamine on täitsa mõnus ja kerge ajaviide. Olen ennegi avastanud, et kui väheke punnitada, mõtleb igasugu sõnu välja. Aga need sõnad siin ma tõesti  leidsin, ilma punnitamata. Võinoh, kui lõpuni aus olla, siis punnitamist tegelikult omajagu oli, aga mittevaimset laadi. Igatahes ei näe ma põhjust, miks verivärsked uudissõnad ei võiks meie armsas emakeeles kinnistuda. Esitlen uhkusega maailmale oma vaimseid leidlapsi: trans-rasvhapu, kilokalur, masukoht, sms-laensõna.